Satoja uusia alkoholijuomia tulee kauppoihin – "Valmiita cocktaileja hanapakkauksissa"

Ruokakaupoista saa jo nyt useita uuden lain mukaisia juomasekoituksia. Keravalainen baarimestari odottaa uusia juomainnovaatioita. Sauvo Jylhä

Oskari Lehto

Uusi alkoholilaki avaa mahdollisuuksia myös täysin uudenlaisille juomatuotteille.

Tähän asti kaupoissa, huoltamoilla ja kioskeissa myytävät long drink -juomat on pitänyt valmistaa käymisteitse, mutta vuoden alusta on voinut myydä valmiita, tislatuista viinoista valmistettuja juomasekoituksia.

Baarimestari Jani-Pekka Hiltunen näkee, että juomavalmistajilla on nyt ainutlaatuinen mahdollisuus kehittää uudenlaisia trendikkäitä lonkeroita ja limuviinoja.

Hiltunen ei usko, että valmiit viskikolat tai gintonicit tulisivat olemaan ykköstuotteita kauppojen hyllyillä.

–Ei kannata lähteä valmistamaan limuviinaa, jonka jokainen osaa itse sekoittaa kotona. Tulevaisuudessa näkisin mieluummin esimerkiksi valmiita cocktaileja hanapakkauksissa.

Hiltunen povaa myös terveysvesien tai teepohjaisten juomien sekä alkoholien yhdistelmien tulevan vähittäiskauppoihin ennen pitkää.

–Baarialalla on vuodelle 2018 nostettu vahvimpiin trendeihin terveellisyys ja sen yhdistäminen cocktaileihin ja juomasekoituksiin, hän huomauttaa.

Laajempi uusien tuotteiden esiinmarssi kauppoihin on vasta tuloillaan.

S-ryhmän kaupallinen johtaja, järvenpääläinen Ilkka Alarotu arvioi, että keväällä Prismojen valikoimissa voi olla jopa satoja uusia juomatuotteita. Hänen mukaansa tuotemäärän kasvu tulee pääasiassa suomalaisista pienpanimo-oluista.

Uusilla juomasekoituksilla Alarotu ei usko olevan suurta kaupallista merkitystä.

–Kaupoissa on aiemminkin myyty käymisteitse valmistettavia limuviinoja, eikä niiden menekki ole ollut kovin suurta. S-ryhmältä ei ole tulossa omia Rainbow-limuviinoja, mutta monet valmistajat varmasti kehittelevät uusia tuotteita.

Alkoholilain muutos ei Alarodun mukaan ole ylipäätään saanut asiakkaita rynnimään entistä vahvempien alkoholijuomien pariin.

–Moni on alussa varmasti kokeilumielellä liikenteessä, mutta vahvojen oluiden osuus oluen kokonaismyynnistä S-ryhmän kaupoissa oli vuoden ensimmäisellä viikolla vain noin 6 prosenttia.

–Vahvan lonkeron osuus long drink -juomien myynnistä oli yli 50 prosenttia, mutta toisaalta näiden juomien kokonaiskulutus on ollut olueen verrattuna vähäistä.

Viinamerkeille näkyvyyttä Vuoden alussa voimaan tullut alkoholilain muutos mahdollistaa myös väkevien alkoholijuomien tuotemerkkien näkyvyyden ruokakaupoissa. Jos tuotteessa on väkevän alkoholijuoman tuotemerkki, esimerkiksi Koskenkorva, tuotetta saa pitää kaupan hyllyssä, mutta sitä ei saa mainostaa muuten. Pelkästään Alkoissa aiemmin myydyissä limuviinoissa ovat niminä esillä esimerkiksi Absolut, Bacardi, Bailey's, Jaloviina, Jim Beam, Koskenkorva ja Smirnoff. Ennen alkoholilain muutosta limuviinojen osuus päivittäistavarakauppojen alkoholimyynnistä arvioitiin olevan 0,2 prosenttia.